Սինյոր Ռոբինզոն

Սինյոր Ռոբինզոն (իտալ.` Il signor Robinson, mostruosa storia d'amore e d'avventure), իտալական կատակերգական ժանրի գեղարվեստական կինոնկար, որը նկարահանվել է 1976 թվականին, ռեժիսոր Սերջիո Կորբուչիի կողմից։ Այն Դանիել Դեֆոյի «Ռոբինզոն Կրուզո» վեպի ծաղրանմանակումն է։

Սյուժեն 

Միլանցի տեքստիլային մագնատ և պատրաստի հագուստների խանութների ցանցի սեփականատեր Ռոբերտոն (Ռոբի), իր կնոջ` Մագդայի հետ միասին, նավով ուղևորվում է ճանապարհորդության։ Գիշերը, նավապետը կազմակերպում է ուսումնական տագնապ, որի պատճառով Ռոբին խուճապահար դուրս է գալիս տախտակամած։ Հաջորդ գիշեր կրկին տագնապ է հայտարարվում, սակայն Ռոբին արհամարհում է նավապետի հայտարարությունը։ Որոշ ժամանակ անց արթնանալով, նա հայտնաբերում է, որ գտնվում է խորտակված նավի փակված նավասենյակում։ Դուրս գալով նավից, նա ափ է ելնում անմարդաբնակ կղզում և հասկանում է, որ հայտնվել է Ռոբինզոն Կրուզոյի վիճակում։ Որևէ կերպ սնվելու ծիծաղելի փորձերից և ապարդյուն ջանքերից հետո, նա հայտնաբերում է իրական Ռոբինզոն Կրուզոյի տունը։

Շուտով կղզում հայտնվում է բնիկների ցեղից մի գեղեցիկ և թխամաշկ աղջիկ, ում Ռոբին անվանում է Ուրբաթ և ամեն կերպ ցանկանում է նրա հետ սեքսով զբաղվել։ Սակայն Ուրբաթը վախենալով Մագդու աստծո պատժից, մերժում է Ռոբիին։ Նա կարող է բավարարել Ռոբիին` միայն երկրորդ լուսնի ի հայտ գալուց հետո։

Շուտով լրանում է նաև երկրորդ լիալուսինը և սիրահարները գրկախառնվում են, բայց նրանց խանգարում է կղզի եկած Մանդինգոն` Ուրբաթի փեսացուն։ Նա Ռոբիին և Ուրբաթին տանում է այն կղզին, որտեղ ապրում էր նրանց ցեղը և որտեղ Ռոբին և Ուրբաթը կանգնում են առաջնորդի գահի առջև։ Ուրբաթը հայտնում է, որ սիրում է Ռոբիին, որից հետո առաջնորդը մրցույթ է հայտարարում Մանդինգոյի և Ռոբիի միջև։ Առնական Մանդինգոն հաղթում է բոլոր փորձություններում, սակայն առաջնորդը Ուրբաթին հանձնում է Ռոբիին, քանի որ վերջինս թույլ է և նրան խնամելու համար կին էր հարկավոր։

Ըստ սովորույթի, առաջին ամուսնական գիշերվա պարտականությունները պետք է կատարվեին ցեղակիցների ներկայությամբ, որպեսզի բոլորն ուրախանային նորապսակների հետ միասին։ Սակայն Ռոբին չէր կարող իր ամուսնական պարտականությունները կատարել նման իրավիճակում։ Բնիկները հետապնդում են նորապսակներին, խանգարելով նրանց` առանձնանալու փորձերին։ Այդ ժամանակ ձկնորսները ծովից գտնում են Ռոբիի ռադիոընդունիչը և նա, թողնելով իր երիտասարդ կնոջն առանց ուշադրության, սկսում է տնտղել ռադիոեթերը։

Որոշ ժամանակ անց նրանց կղզի է ժամանում Ռոբիի կինը` Մագդան և Ռոբին Ուրբաթին հրաժեշտ տալուց հետո բարձրանում է նավ։ Գիտակցելով, թե ինչ է կորցնում, Ռոբին ցատկում է դեպի ծովը, սակայն Մագդայի հրամանով նրան որսում են ուռկանով, որից հետո նա ուղևորվում է տուն։

Դերասանական կազմ

Նկարահանող խումբ

Ծանոթագրություններ 

Ֆիլմեր այբբենական կարգով
1976 ֆիլմեր
Սերջիո Կորբուչիի ֆիլմեր
Իտալական կինոկատակերգություններ
Իտալական ֆիլմեր
Իտալերեն ֆիլմեր